Göteborgissa Ruotsissa on tapahtunut räjähdys kaupungin keskustassa. Ruotsalaismedian mukaan paikalla on myös ammuttu.

Ainakin yksi henkilö on joutunut sairaalaan sunnuntai-iltana Göteborgin keskustassa tapahtuneen ammuskelun jälkeen. Poliisin mukaan mies on itse hakeutunut sairaalaan. Häntä on tarkoitus kuulla myöhemmin.

– Yksi henkilö, joka oli paikan päällä, on loukkaantunut ja on sairaalassa. Hän on mennyt sinne omatoimisesti. En tiedä vielä, kuinka vakavasti hän on loukkaantunut, ryhmänjohtaja Robert Edh poliisista kertoi aiemmin Expressenille.

Myöhemmin poliisi kertoi, että noin parikymppinen mies joutuu leikkaukseen.

Paikalla on tapahtunut myös räjähdys. SVT:n välittämässä videokuvassa näkyy kadulla palava auto.

– Räjähdys on tapahtunut autossa, joka on sen jälkeen syttynyt palamaan, kertoo pelastustöitä johtava Tomas Andersson SVT:lle.

­

Räjähdyksen kerrotaan tapahtuneen Vasagatanilla. Aftonbladetin haastattelema, samalla kadulla asuva silminnäkijä kuvailee kuulleensa useita pamauksia ja nähneensä sen jälkeen liekkien lyövän autosta toisen kerroksen korkeudelle.

” JUST NU: Bil har exploderat i centrala Göteborg https://t.co/YV3htlaYQi pic.twitter.com/IiETyP3jVr— Aftonbladet (@Aftonbladet) November 20, 2016

SVT:n mukaan silminnäkijät ovat kertoneet nähneensä paikalla naamioituneen miehen, joka oli juossut ja ampunut laukauksia pistoolilla. Expressenin haastattelema silminnäkijä puolestaan puhuu kolmesta tai neljästä naamiomiehestä. Silminnäkijän mukaan miehet ampuivat yhtä ihmistä kohti.

Silminnäkijät kertovat autossa räjähtäneen useita kertoja sen jälkeen, kun sen sisään oli heitetty jotakin.

Ruotsalaismedian mukaan poliisi on sulkenut alueen ja paikalla on useita poliisin ja pelastuslaitoksen yksikköjä.

Aftonbladet puhui aiemmin kahdesta loukkaantuneesta, mutta poliisi ei ole vahvistanut tietoja. Poliisi tutkii tapahtumia murhan yrityksenä.

Poliisi on ottanut kiinni kolme henkilöä tapauksen takia, mutta heitä ei toistaiseksi epäillä rikoksesta, Göteborgs-Posten kertoo. Yksi kiinniotetuista on ilmeisesti mies, joka kuljetti loukkaantuneen miehen sairaalaan.